KIRJALLINEN KYSYMYS E-2235/99

esittäjä(t): Christopher Huhne (ELDR) komissiolle

(1. joulukuuta 1999)

Aihe: Komission jäsenten palkkaedut

Pyydän komissiota antamaan yksityiskohtaiset tiedot kunkin komission jäsenen vuosipalkasta, korvauksista ja eduista (autonkuljettaja, edustuskulut jne.) sekä ilmoittamaan kunkin komission jäsenen käytettävissä olevat edustustilit, joista ilmenee sekä bruttosumma että nettosumma; voiko komissio myös arvioida, mikä olisi nettosumma, jos kussakin tapauksessa sovellettaisiin Belgian verotusta? Pyydän komissiota myös ilmoittamaan yksityiskohtaisesti määräykset, jotka koskevat komission virka-auton, autonkuljettajan ja kaikkien muiden etujen käyttöä.

Neil Kinnockin komission puolesta antama vastaus

(5. tammikuuta 2000)

Joulukuun 17. päivänä 1998 annetussa neuvoston asetuksessa (EY, EHTY, Euratom) N:o 2778/98 säädetään komission puheenjohtajan ja jäsenten sekä yhteisön tuomioistuimen presidentin, tuomarien, julkisasiamiesten ja kirjaajan sekä yhteisön ensimmäisen oikeusasteen tuomioistuimen presidentin, jäsenten ja kirjaajan palkkajärjestelyistä annetun asetuksen N:o 422/67/ETY, N:o 5/67/Euratom muuttamisesta(1).

Kyseisen sääntelyn mukaan komission jäsenillä, komission puheenjohtajalla ja varapuheenjohtajilla on peruspalkan lisäksi oikeus perhelisiin ja korvauksiin. Mikäli komission jäsen saa muista lähteistä perhelisien luontoisia etuuksia, niiden määrä vähennetään perhelisistä.

Peruspalkka, johon komission jäsenet, komission puheenjohtaja ja varapuheenjohtajat ovat oikeutettuja kuukausittain (12 kertaa vuodessa), on komission jäsenillä 15 605 euroa (112,5 % palkkaluokaan A1/6 kuuluvan virkamiehen peruspalkasta), komission varapuheenjohtajilla 17 339 euroa (125 % palkkaluokkaan A1/6 kuuluvan virkamiehen peruspalkasta) ja komission puheenjohtajalla 19 142 euroa (138 % palkkaluokkaan A1/6 kuuluvan virkamiehen peruspalkasta).

Perhelisät, joihin komission jäsenillä, puheenjohtajalla ja varapuheenjohtajilla on kuukausittain oikeus, koostuvat kotitalouslisästä, joka on viisi prosenttia peruspalkasta (jos puoliso ei ole ansiotyössä), huollettavana olevaa lasta koskevasta lisästä, joka on 213,62 euroa kuukaudessa lapselta, ja koulutuslisästä, jonka suuruus vaihtelee lapsen iän ja koulutusasteen mukaan (peruskoulussa 36 prosenttia, keskiasteella 50 prosenttia ja korkeakoulussa 100 prosenttia 190,90 eurosta).

Komission jäsenet saavat asuntokorvauksen, joka on 15 prosenttia peruspalkasta.

Komission jäsenet saavat kuukausittaisen edustuskorvauksen, joka on tällä hetkellä komission jäsenillä 607,71 euroa, varapuheenjohtajilla 911 euroa ja puheenjohtajalla 1 418 euroa. Edustuskulut korvataan kuittia vastaan. Korvauksen enimmäismäärä vuosittain on useimmilla komission jäsenillä 11 347 euroa. Varapuheenjohtajilla ja ulkosuhteista vastaavilla jäsenillä enimmäismäärä on 17 023 euroa ja puheenjohtajalla 22 694 euroa.

Tehtäviensä alkaessa komission jäsenellä (paitsi Belgian kansalaisilla) on oikeus kahden kuukauden bruttoperuspalkan suuruiseen korvaukseen asettautumisesta aiheutuneista kuluista (eli tällä hetkellä 31 209 euroa komission jäsentä kohti), korvaukseen henkilökohtaisista ja huollettavien matkakuluista ja korvaukseen henkilökohtaisen omaisuuden muuttamisesta aiheutuneista kuluista (vakuutuskulut mukaan luettuina).

Palkasta maksetaan yhteisöjen talousarvioon veroa (tulotasoittain sovelletaan 14:ää erilaista verokantaa, jotka vaihtelevat 845 prosentin välillä(2)), tilapäistä maksua (5,83 % verotettavasta tulosta, joka ylittää 1 889,52) sekä sairaus- ja tapaturmavakuutusmaksua (1,8 % peruspalkasta).

Yhteisössä työskentelystä saatavaan tuloon sovelletaan yhteisön verojärjestelmää, joka korvaa kansallisen verojärjestelmän (ainoastaan tällaisen tulon osalta). Yhteisön verojärjestelmästä säädetään Euroopan yhteisöille suoritettavaan veroon sovellettavien edellytysten ja menettelyn vahvistamisesta 29 päivänä helmikuuta 1968 annettua asetusta (ETY, Euratom, EHTY) N:o 260/68(3). Sitä sovelletaan komission (sekä eräiden muiden toimielinten ja elinten) jäseniin ja yhteisön virkamiehiin. Tämän vuoksi Belgian verotuksen soveltamista koskeva kysymys on hypoteettinen, eikä komissiolla ole tapana vastata tällaisiin kysymyksiin.

Komission virka-auton käytöstä todettakoon, että komission autokannan toiminnasta 29 päivänä heinäkuuta 1996 tehdyn komission päätöksen soveltamista koskevien yksityiskohtaisten sääntöjen mukaan komission jäsenen käytössä on virka-auto ja autonkuljettaja (puheenjohtajalla kaksi). Virka-auto on jatkuvasti käytössä, mutta autonkuljettajaa ei voida pyytää tarjoamaan palveluita yksityistarkoituksiin, jos se aiheuttaa hänelle ylityötunteja tai matkakuluja. Komission jäsen voi halutessaan ajaa itse virka-autoaan erityisesti vapaapäivinä.

(1) EYVL L 347, 23.12.1998

(2) Vuonna 1999 8 prosentin verokantaa sovelletaan 82,94 ja 1 463,98 euron väliseen verotettavan kuukausitulon osaan, ja 45 prosentin verokantaa sovelletaan siihen verotettavan kuukausitulon osaan, joka on yli 5 238,80 euroa.

(3) EYVL L 56, 4.3.1968.